钦定古今图书集成/明伦汇编/官常典/第497卷 > 符存审
## 钦定古今图书集成/明伦汇编/官常典/第497卷 > 符存审

按《五代史唐臣传》：“存审字德详，陈州宛丘人也。初名
存，少微贱，尝犯法当死，临刑指旁坏垣，顾主者曰：‘愿
就死于彼，冀得垣土覆尸’。主者哀而许之，为徙垣下。
而主将方饮酒，顾其爱妓，思得善歌者佐酒妓言有
符，存常为妾歌，甚善。主将驰骑召存审，而存审以徙
垣下故，未加刑，因往就召，使歌而悦之，存审因得不”
死。其后事李罕之，从罕之归晋，晋王以为义儿军使，
赐姓李氏，名存审。从晋王击李匡俦，为前锋，破居庸
关。又从击王行瑜，破龙泉寨，以功迁检校左仆射。从
李嗣昭攻汾州，执李瑭，迁左右厢步军都指挥使。又
从嗣昭攻潞州，降丁会。从周德威破梁夹城，迁忻州
刺史、蕃汉马步军都指挥使。晋、赵攻燕，梁救燕，击赵
深州，围蓨县。存审与史建瑭军下博，击走梁军，迁领
邢州团练使。魏博叛梁降晋，存审为先锋，屯临清。庄
宗入魏，存审殿军魏县，与刘𬩽相拒于莘西，从庄宗
败𬩽于故元城，阎宝以邢州降，乃以存审为安国军
节度使。毛璋以沧州降。徙存审横海，加同中书门下
平章事。契丹围幽州，是时，晋与梁相持河上，欲发兵，
兵少欲勿救，惧失之，庄宗疑，以问诸将，而存审独以
为当救，曰：“愿假臣骑兵五千足矣。”乃遣存审分兵救
之，卒击走契丹。从战胡柳陂，晋军晨败亡周德威，存
审与其子彦国力战，暮，复败梁军于土山，遂取德胜。
筑河南、北为两城，晋人谓之夹寨。迁内外蕃汉马步
军总管。梁朱友谦以河中、同州降晋，梁遣刘𬩽攻同
州，友谦求救，乃遣存审与李嗣昭救之。河中兵少而
弱，梁人素易之，且不虞晋军之速至也。存审选精骑
二百，杂河中兵出击𬩽垒，阳败而走。𬩽兵追之，晋骑
反击，获其骑兵五十。梁人知其晋军也，皆大惊。然河
中粮少而新降人心颇持两端。晋军屯朝邑，诸将皆
欲速战，存审曰：“使梁军知吾利而速战，则将夹渭而
营，断我饷道，以持久困我，则我进退不可，败之道也。
不若缓师示弱，伺隙出奇，可以取胜。”乃按军不动。居
旬日，望气者言有黑气状如斗鸡，存审曰：“可以一战
矣。”乃进军击𬩽，大败之，𬩽闭壁不复出。存审曰：“𬩽兵
已败，不如逸之。”乃休士卒，遣裨将王建及牧马于沙
苑。𬩽以谓晋军且懈，乃夜遁去。存审追击于渭河，又
大败之。张文礼弑赵王王镕，晋遣阎宝、李嗣昭等攻
之，至辄战败，最后遣存审破之。存审为将有机略，大
小百馀战，未尝败衄，与周德威齐名。德威死，晋之旧
将独存审在。契丹攻遮卤，乃以存审为卢龙军节度
使。时存审已病，辞不肯行，庄宗使人慰谕，强遣之。庄
宗灭梁入洛，存审自以身为大将，不得与破梁之功，
怏怏益疾甚，因请朝京师。是时，郭崇韬权位已重，然
其名望素出存审下，不乐其来而加己上，因沮其事。
存审妻郭氏泣诉于崇韬曰：“吾夫于国有功，而与公
乡里之旧，奈何忍令死弃穷野！”崇韬愈怒。存审章累
上，辄不许，存审伏枕叹曰：“老夫事二主四十年，今日
天下一家，四夷远俗，至于亡国之将，射钩斩袪之人，
皆得亲见天子，奉觞为寿，而独予弃死于此，岂非命
哉！”崇韬度存审病已亟，乃请许其来朝。徙存审宣武
军节度使，卒于幽州。临终戒其子曰：“吾少提一剑去
乡里，四十年间取将相，然履锋冒刃，出死入生，而得
至此也！”因出其平生身所中矢镞百馀而示之曰：“尔
其勉哉！”存审三子：彦超、彦饶、彦卿。彦超为汾州刺史。
郭从谦弑庄宗，明宗入洛阳，是时彦超为北京巡检，
永王存霸奔于太原，彦超见留守张宪，谋之。宪儒者，
事庄宗最久，不忍背恩，欲纳之，彦超不从，存霸遂见
杀。明宗即位，彦超来朝，明宗德之，劳曰：“河东无事，赖
尔之力也。”以为建雄军留后。迁北京留守，徙镇昭义罢为上将军，复为泰宁军节度使，又徙安远。彦超主
藏奴，王希全盗其赀，彦超稍责之，奴惧，夜叩其门言
有急，彦超出见杀。赠太尉。